Долбоор

**Кыргыз Республикасынын Министрлер Кабинетинин «Көзөмөлчүлүк** **кеңеши жөнүндө» токтому**

«Көзөмөлчүлүк кеңеши жөнүндө» Кыргыз Республикасынын Мыйзамынын 17-беренесинин 4-пунктун ишке ашыруу жана көрсөтүлүүчү мамлекеттик кызматтардын сапатын жогорулатууга көмөк көрсөтүү, коомдук уюмдардын ишинин ачык-айкындуулугун, ошондой эле социалдык мекемелерде бюджеттен тышкаркы каражаттарды пайдалануунун натыйжалуулугун камсыз кылуу максатында, «Кыргыз Республикасынын Министрлер Кабинети жөнүндө» Кыргыз Республикасынын конституциялык Мыйзамынын 13 жана 17-беренелери менен Кыргыз Республикасынын Министрлер Кабинети токтом кылат:

1. Бекитилсин:

* Кыргыз Республикасынын социалдык чөйрөсүндөгү мекемелеринин көзөмөлчүлүк кеңеши жөнүндө типтүү жобо (1-тиркеме);
* Кыргыз Республикасынын көзөмөлчүлүк кеңеши тарабынан тартылган каражаттарды кабыл алуу, эсепке алуу, бөлүштүрүү, топтоо жана пайдалануу жөнүндө жобо (2-тиркеме).

1. Бул токтомдун аткарылышын көзөмөлдөө Кыргыз Республикасынын Президентинин Администрациясынын тийиштүү түзүмдүк бөлүмүнө жүктөлсүн.
2. Бул токтом расмий жарыяланган күндөн тартып он күн өткөндөн кийин күчүнө кирет.

**Кыргыз Республикасынын**

**Министрлер Кабинетинин**

**Төрагасы А.У.Жапаров**

**1-тиркеме**

**Кыргыз Республикасынын социалдык чөйрөсүндөгү мекемелеринин көзөмөлчүлүк кеңеши жөнүндө типтүү жобо**

# **I бөлүм. Жалпы жоболор**

1. Ушул Типтүү жобо Кыргыз Республикасынын социалдык мекемелеринде жана билим берүү, маданият, социалдык коргоо, саламаттыкты сактоо, жазаларды аткаруу жана башка мекемелердин тутумдарында иштеген көзөмөлчүлүк кеңешин түзүүнүн жана ишин уюштуруунун тартибин аныктайт.

Бул жобо социалдык чөйрөнүн (билим берүү, маданият, социалдык коргоо, саламаттыкты сактоо, жазаны аткаруу жана башкалар) мамлекеттик жана муниципалдык мекемелеринин алдында түзүлгөн көзөмөлчүлүк кеңештерине карата колдонулат.

1. Социалдык чөйрөдөгү көзөмөлчүлүк кеңеш (мындан ары - кеңеш) юридикалык жактын статусуна ээ эмес жана мамлекеттик эмес, өкмөттүк эмес, коммерциялык эмес, коомдук башталышта иш алып барган коомдук уюм болуп саналат. Мамлекеттик жана социалдык кызматтарды сапаттуу көрсөтүүнү өнүктүрүүгө кызыкдар болгон ар бир адам кеңешке ыктыярдуу негизде коомдук башталышта кире алат.
2. Мамлекеттик кызмат көрсөтүүчү объекттерге төмөнкүлөр кирет:

* мектепке чейинки билим берүү уюмдары (бардык типтеги жана түрдөгү);
* билим берүү уюмдары (жалпы билим берүүчү мектеп, окуу-тарбия комплекси, автордук окуу-тарбия комплекси, мектеп-гимназия, мектеп-лицей, мектеп-комплекси, атайын мектеп (интернат), жалпы билим берүүчү санаториялык мектеп, көмөкчү мектеп, кечки мектеп (кечки жана сменалык), сырттан окуу билим берүү мектеби, эксперименталдык участогу бар мектеп, толук эмес мектеп);
* мектептен тышкаркы билим берүү уюмдары (бардык типтеги жана түрдөгү);
* атайын билим берүү уюмдары (бардык типтеги жана түрдөгү);
* балдар, өспүрүмдөр жана жаштар үчүн кошумча билим берүү уюмдары(бардык типтеги жана түрдөгү);
* баштапкы кесиптик билим берүү уюмдары (кесиптик лицей, кесиптик окуу жайы ж.б.);
* орто кесиптик билим берүү уюмдары (окуу жайы, колледж, техникум ж.б.);
* жогорку кесиптик билим берүү уюмдары (институт, академия, университет, консерватория ж.б.);
* жогорку окуу жайынан кийинки кесиптик билим берүү уюмдары;
* кошумча кесиптик билим берүү уюмдары;
* стационардык социалдык мекемелер (интернат мекемелери, үй-бүлөлүк балдар үйлөрү, реабилитациялык борборлор жана б.у.с.);
* көркөм маданият жана спорт чөйрөсүндөгү мекемелер жана б.у.с.;
* дарылоо - профилактикалык саламаттык сактоо мекемелери жана б.у.с.;
* милдеттүү медициналык камсыздандыруу фонду жана б.у.с.;
* илимий-изилдөө институттары, улуттук илимий борборлор жана б.у.с.;
* дары - дармек менен камсыздоо болүмү жана б.у.с..

Жарандарга мамлекеттик кызмат көрсөтүүлөр менен катар мындан тышкары объекттерге калкка билим берүүчү, медициналык жана социалдык жактан тейлөөчү башка уюмдар да кирет.

1. Кыргыз Республикасынын Өкмөтүнүн 2016-жылдын 16-январындагы №12-р токтому менен аныкталган уюмдарды кошпогондо, социалдык чөйрөнүн мамлекеттик жана муниципалдык мекемелеринде кеңешти түзүү милдеттүү болуп саналат. Социалдык чөйрөдөгү ар бир мекемеде бирден кеңеш түзүлөт.
2. Кеңеш өз ишмердүүлүгүн Кыргыз Республикасынын Конституциясына, Кыргыз Республикасынын “Көзөмөлулөр кеңеши жөнүндө” Мыйзамына, Кыргыз Республикасынын Жогорку Кеңешинин жоболоруна, Кыргыз Республикасынын Президентинин жарлыктарына, Кыргыз Республикасынын Министрлер Кабинетинин жоболоруна жана буйруктарына, ушул Жобо жана Кыргыз Республикасынын башка ченемдик укуктук актыларына ылайык ишке ашырат.

**II бөлүм. Кеңештин максаты**

1. Кеңештин максаты, көрсөтүлүүчү кызматтардын сапатын жогорулатууга, гуманитардык жардамды жана бюджеттен тышкаркы каражаттарды пайдаланууга натыйжалуу бөлүштүрүү, социалдык чөйрөдөгү мекемелердин ишинин ачыктыгына көмөк көрсөтүү болуп саналат.

**III бөлүм. Кеңештин негизги милдеттери**

7. Кеңештин негизги милдеттери болуп төмөнкүлөр саналат:

* социалдык чөйрөдөгү мекемелердин уставдык максаттарына жана милдеттерине жетишүүсүнө, мекемелердин ишин натыйжалуу уюштуруу үчүн шарттарды түзүүгө көмөк көрсөтүү;
* Кыргыз Республикасынын мыйзамдарына каршы келбеген социалдык чөйрөдөгү мекемелерди каржылоонун кошумча булактарын тартуу.

**IV бөлүм. Кеңешти түзүүнүн тартиби**

8. Социалдык чөйрөдөгү мамлекеттик жана муниципалдык мекемелеринин карамагында турган мекемелеринде кеңештин мүчөлөрүн тандоо жана түзүү боюнча 11 адамдан турган курамдагы Комиссия ыйгарым укуктуу орган тарабынан түзүлөт.

Республикалык баш ийүүдөгү мекемелер үчүн Комиссия ыйгарым укуктуу мамлекеттик орган тарабынан түзүлөт, райондук/шаардык баш ийүүдөгү мекемелер үчүн Комиссия мамлекеттик органдын аймактык бөлүмү тарабынан түзүлөт, коммерциялык эмес же өкмөттүк эмес уюмдар үчүн Комиссия жергиликтүү мамлекеттик администрация жана жергиликтүү кеңеш тарабынан түзүлөт.

Ыйгарым укуктуу мамлекеттик орган тарабынан:

* Комиссиянын курамы бекитилет;
* чыгымдардын сметасында Комиссияны түзүүнү уюштурууга каражат каралат.

9. Комиссиянын курамына, Кыргыз Республикасынын ишке жарамдуу, социалдык чөйрөдөгү же коомдук ишмердиктин мекемелеринде иш тажрыйбасы бар жарандары, мамлекеттик органдардын, бизнес чөйрөлөрүнүн, илимий жана билим берүү уюмдарынын, коммерциялык жана коммерциялык эмес уюмдардын, чарба жүргүзүүчү субъекттердин, студенттер жана ата-энелер бирикмелеринин өкүлдөрү, жана ошондой эле гуманитардык жардам көрсөткөн жеке адамдар кире алышат.

10. Комиссия жалпыга маалымдоо каражаттары аркылуу социалдык чөйрөдөгү мекемелерде Кеңешти түзүү жөнүндө кулактандырууну жарыялайт же социалдык чөйрөдөгү мамлекеттик ыйгарым укуктуу орган аны өзүнүн расмий сайтына жайгаштырат.

11. Комиссия социалдык чөйрөнүн мекемелеринин Кеңешинин сапаттуу курамын тандоону жана түзүүнү жүзөгө ашырат, ал ведомстволук ыйгарым укуктарга жараша социалдык чөйрөдөгү мамлекеттик ыйгарым укуктуу органдын макулдугу аркылуу Комиссиянын чечими менен бекитилет. Социалдык чөйрөнүн коммерциялык эмес же өкмөттүк эмес уюмдарынын Кеңешинин сапаттуу курамын тандоону жана түзүүнү Комиссия ишке ашырат, ал жергиликтүү мамлекеттик администрациянын жана жергиликтүү кеңештин макулдугу аркылуу Комиссиянын чечими менен бекитилет.

12. Кеңеш, эреже катары, төраганын, катчынын жана мүчөлөрүнүн курамында түзүлөт. Кеңештин мүчөлөрү бир эле учурда социалдык чөйрөнүн бирден ашык мекемесинде кеңештин мүчөсү боло албайт.

13. Социалдык чөйрөдөгү мекемелердин уюштуруучулары жана жетекчилери Кеңештин мүчөсү боло алышпайт.

14. Кеңештин ыйгарым укуктарынын мөөнөтү ал бекитилген күндөн тартып 3 жылды түзөт. Бир эле адам кеңешке чексиз санда мүчө болууга укуктуу.

**V бөлүм. Кеңештин ишмердүүлүгүн уюштуруу**

15. Кеңеш өз ишин көз карандысыз, ачык-айкын, коллегиялдуу, ак ниеттүү жана мыйзамдуулук принциптери менен жүзөгө ашырат.

16. Кеңештин төрагасы ачык добуш берүүдө Кеңештин мүчөлөрүнүн жалпы санынын көпчүлүк добушу менен бир жылдык мөөнөткө шайланат. Кеңештин төрагалыгына шайлоо үчүн талапкерлер Кеңештин мүчөлөрү тарабынан же өзүн-өзү көрсөтүү жолу менен көрсөтүлөт.

17. Кеңештин төрагасынын ыйгарым укуктарынын мөөнөтү ал шайланган күндөн башталат жана жаңы төрага шайланган күндөн мурунку күнү аяктайт.

18. Кеңештин жаңы төрагасын шайлоо, учурдагы төраганын ыйгарым укуктарынын мөөнөтүнүн акыркы айында өткөрүлөт. Эгерде кеңештин жаңы төрагасын шайлоо ушул беренеде белгиленген мөөнөттө өткөрүлбөсө, Кеңештин азыркы төрагасы жаңы төрага шайланганга чейин өз ыйгарым укуктарын аткарууну улантат.

19. Төрага жок болгон учурда төраганын милдеттери кеңештин мүчөлөрүнүн бирине төраганын чечими менен, ал эми мындай буйрук берүү мүмкүн болбосо - Кеңештин жалпы курамынын көпчүлүк добушунун чечими менен Кеңештин мүчөлөрүнүн бирине жүктөлөт.

20. Кеңештин төрагасы:

1) кеңештин ишин уюштурат, жана ошондой эле мамлекеттик органдар, жергиликтүү өз алдынча башкаруу органдары жана башка уюмдар менен өз ара мамилелерде кеңештин атынан чыга алат;

2) жыйналыштарды чакырат, кеңештин жыйналыштарынын кароосуна киргизилген маселелерди аныктайт;

3) кеңештин жыйналыштарына төрагалык кылат;

4) кеңешке келип түшкөн материалдарды текшерүүнү уюштурат;

5) кеңештин ишинин натыйжаларын жалпылоону уюштурат жана анын ишин уюштурууну жакшыртууга багытталган чараларды көрөт;

6) кеңештин иши жөнүндө социалдык чөйрөдөгү мекеменин уюштуруучусуна, жергиликтүү мамлекеттик администрацияга, жергиликтүү кеңешке жана ведомстволук баш ийүүсүнө жараша социалдык чөйрөдөгү мамлекеттик ыйгарым укуктуу органга маалымдайт;

7) кеңештин чечимдерине ылайык башка функцияларды аткарат.

21. Кеңештин төрагасы өзүнүн функционалдык милдеттерин аткарбаган же талаптагыдай аткарбаган учурда кеңештин мүчөлөрүнүн үчтөн экисинен кем эмесинин чечими боюнча анын ыйгарым укуктары мөөнөтүнөн мурда токтотулушу мүмкүн.

22. Кеңеш өзүнүн курамынан катчысын шайлайт. Кеңештин чечими менен катчынын ишин техникалык камсыздоо үчүн келишимдик негизде адамдар ишке тартылышы мүмкүн.

23. Кеңештин катчысы:

1) Кеңештин жыйналыштарын даярдоону камсыз кылат;

2) Кеңештин мүчөлөрүнө жыйналыштын датасы, убактысы жана орду жөнүндө билдирет, кеңештин жыйналышынын протоколун жүргүзөт;

3) Кеңеште иш кагаздарын жүргүзүүнү уюштурат жана жүргүзөт, ошондой эле анын чечимдерин аткаруу мөөнөттөрүн көзөмөлдөйт;

4) Кеңештин жана анын төрагасынын тапшырмаларына ылайык башка функцияларды аткарат.

**VI бөлүм. Кеңештин ыйгарым укуктары, Кеңештин мүчөлөрүнүн укуктары, милдеттери жана жоопкерчиликтери**

24. Кеңештин ыйгарым укуктары, кеңештин мүчөлөрүнүн укуктары, милдеттери жана жоопкерчиликтери Мыйзамдын 5 жана 7-статьяларында белгиленген тартипте жүзөгө ашырылат.

**VII бөлүм. Кеңештин ишмердүүлүгүн жана кеңештин мүчөлөрүнүн ыйгарым укуктарын токтотуу**

25. Социалдык чөйрөдөгү мекеме кайра түзүлгөн учурда Кеңеш өзүнүн ишмердүүлүгүн токтотот.

26. Кеңештин ишин токтотуу анын чечиминин негизинде жүзөгө ашырылат. Кеңештин иши токтотулган учурда анын тартылган каражаттарды тескөө боюнча ыйгарым укуктары Кеңештин жаңы курамы түзүлгөнгө чейин Кеңештин төрагасына өткөрүлүп берилет.

27. Кеңештин мүчөсүнүн ыйгарым укуктары төмөндөгүдөй учурларда токтотулат:

1) ал шайланган мөөнөт аяктаганда;

2) өз каалоосу менен ыйгарым укуктарын токтотуу жөнүндө жазуу жүзүндө арыз бергенде;

3) Кыргыз Республикасынын чегинен тышкары жакка туруктуу жашоого кеткенде;

4) ага карата соттун айыптоо өкүмү мыйзамдуу күчүнө киргенде;

5) аны сот тартибинде аракетке жөндөмсүз, ошондой эле дайынсыз жоголду же өлгөн деп таанууда;

6) Кеңештин мүчөсүнүн жүрүм-турум этикасын бузуусу, социалдык чөйрө мекемесине же Кеңештин аброюна зыян келтирүүсүндө;

7) медициналык корутундуга ылайык ден соолугунун абалы боюнча өзүнүн милдеттерин аткарууга мүмкүн болбогондо;

8) Кеңештин жыйналыштарына катары менен бештен ашык жүйөлүү себептерсиз катышпай коюуда.

28. Кеңештин мүчөлөрүн мөөнөтүнөн мурда бошотуу жөнүндө чечим Кеңештин мүчөлөрүнүн жалпы санынын үчтөн экисинин добушу менен кабыл алынат.

29. Кеңештин курамындагы бош кызмат ордун алмаштыруу Мыйзамдын 6-беренесинде белгиленген тартипте жүзөгө ашырылат.

30. Ушул Жобону колдонууга байланыштуу келип чыккан талаш-тартыштар белгиленген тартипте каралат.

31. Социалдык чөйрө мекемелерине зыян келтирилген учурда күнөөлүү жактар өздөрүнүн мыйзамсыз аракети (аракетсиздиги) менен келтирилген зыяндын ордун толтурууга милдеттүү.

2-тиркеме.

**Кыргыз Республикасынын социалдык мекемелеринин көзөмөлчүлүк кеңеши тарабынан тартылган каражаттарды кабыл алуу, эсепке алуу, бөлүштүрүү, топтоо жана пайдалануусу жөнүндө Жобо**

1. Ушул Жобо «Көзөмөлчүлүккеңеш жөнүндө» Кыргыз Республикасынын Мыйзамынын 10-беренесинин 1 жана 2-пункттарына ылайык, социалдык чөйрөнүн мекемелеринин көзөмөлчүлүк кеңеши (мындан ары – кеңеш) тарабынан тартылган каражаттарды кабыл алуунун, эсепке алуунун жана бөлүштүрүүнүн тартибин аныктайт.
2. Кеңеш өзүнүн ишин уюштуруу үчүн мыйзамдарга карама-каршы келбеген булактардан гуманитардык жардамды, финансылык жана башка материалдык ресурстарды (мындан ары - тартылган каражаттар) тартууга укуктуу.
3. Чогулган каражаттар мамлекеттик кызматтарды көрсөтүүнүн шарттарын жана сапатын жакшыртууга, социалдык чөйрөдөгү мекемелердин материалдык-техникалык, окуу-методикалык базасын өнүктүрүүгө жана чыңдоого жумшалат.
4. Кеңештин ишин жүзөгө ашыруу үчүн алынган сумманын 2 пайызынан ашпаганы, кеңештин төрагасынын учурдагы эсебине которуу жолу менен пайдаланылат.
5. Товардык материалдык баалуулуктар түрүндө тартылган каражаттарды кабыл алуу, социалдык чөйрөдөгү мекеменин товарларды кабыл алуу жана өткөрүү актысы жөнүндөгү ички буйругунун негизинде жүргүзүлөт.
6. Товарды кабыл алуу жана өткөрүп берүү актысы финансылык документ болуп саналат, анда келип түшкөн материалдык жана материалдык эмес баалуулуктар деталдуу сүрөттөлгөн, коштомо документтердин бар экендиги жана өткөрүлүп берилген товарлардын жалпы акчалай наркы чагылдырылган.
7. Кабыл алуу актысы эки нускада түзүлөт жана төмөнкү реквизиттерди камтууга тийиш:

* документтин аталышы жана номери;
* документ түзүлгөн жери жана күнү;
* товарларды өткөрүп берген жана кабыл алган жактар ​​жөнүндө маалыматтар: фамилиясы, аты, атасынын аты, жарандыгы, паспорттук маалыматтары, салык төлөөчүнүн идентификациялык номери жана байланыш телефондору;
* ушул кабыл алуу-өткөрүү актысы түзүлүүчү келишимдин реквизиттери (каттоо номери жана түзүлгөн күнү);
* товарлардын тизмеси жана алардын саны;
* товарлардын сапаты жөнүндө маалымат;
* берилген же алынган товарлардын табылган (же табылбаган) кемчиликтери жөнүндө маалыматтар;
* товардын жалпы наркы;
* товарды өткөрүп берген жактын колу;
* товарды кабыл алган адамдын колу;
* бул товарларды кабыл алуу-өткөрүү актысын түзгөн уюмдун мөөрүнүн басылышы.

Которулган акча каражаттарына жана аткарылган иштерге/кызматтарга өз-өзүнчө кабыл алуу жана өткөрүп берүү актылары түзүлөт.

1. Товарлар, аткарылган иштер/кызмат көрсөтүүлөр, материалдык жана материалдык эмес баалуулуктар түрүндөгү тартылган каражаттарды пайдалануунун тартиби жана шарттары кеңеш тарабынан өз алдынча аныкталат.
2. Товарлар, материалдык жана материалдык эмес баалуулуктар түрүндө тартылган каражаттар социалдык чөйрөнүн мекемелеринин материалдык жооптуу адамдын тескөөсүнө келип түшөт, жана аны менен социалдык чөйрөнүн мекемелеринин жетекчиси кеңештин материалдык каражаттарына толук жоопкерчилиги жөнүндө келишим түзөт.
3. Кеңештин материалдык жана материалдык эмес баалуулуктарынын эсебин социалдык чөйрөдөгү мекемелердин материалдык жооптуу адамы жүргүзөт, ал ай сайын/кварталда материалдык отчетту түзүп, аны социалдык чөйрөдөгү уюмдардын мекемелеринин эсепке алуу бөлүмүнө берет.
4. Кеңештин товардык-материалдык баалуулуктарын берүү, аларды берүү жөнүндө кеңештин чечимине ылайык кийинчерээк тиешелүү эсептен чыгаруу актысын тариздөө менен жүзөгө ашырылат.
5. Финансылык жылдын аягында кеңештин текшерүү комиссиясынын мүчөсүнүн милдеттүү катышуусу менен социалдык мекемелерде кеңештин материалдык баалуулуктарына инвентаризация жүргүзүлөт, инвентаризациялоонун натыйжалары кеңештин кароосуна киргизилет.
6. Алынган гуманитардык жана демөөрчүлүк жардамдар үчүн инвентаризациялык объекттер түрүндөгү эсептик документтердин негизинде келип түшкөн булагын жана суммасын көрсөтүү менен бухгалтердик отчет (баланс) түзүлөт.
7. Кеңеш тарабынан чогултулган каражаттарды топтоо үчүн социалдык мекемелердин жетекчиси банкта аманат эсебин ачат.
8. Кеңеш түзүлгөн социалдык чөйрө мекемелеринин жетекчиси аманат эсебин ачуу үчүн Банкка төмөнкү документтерди топтоп берет:

* социалдык чөйрөдөгү мекемелердин жетекчисинин жана башкы бухгалтеринин колу коюлган жана анын мөөрү менен күбөлөндүрүлгөн аманат эсебин ачууга арыз;
* тиешелүү ыйгарым укуктуу орган тарабынан берилген социалдык чөйрөдөгү мекемелерди мамлекеттик каттоо/кайра каттоо жөнүндө күбөлүктүн көчүрмөсү;
* социалдык чөйрөдөгү мекемелердин кеңешин тандоо жана түзүү боюнча комиссиянын кеңештин курамын түзүү жөнүндө чечими;
* социалдык чөйрөдөгү мекеменин жетекчисине банкта аманат эсебин ачууну тапшыруу жөнүндө кеңештин чечиминин протоколу.

1. Банкта аманат эсеби ачылгандан кийин социалдык чөйрөнүн мекемеси менен Банктын ортосунда алардын жетекчилери тарабынан эки тараптуу келишим түзүлөт, анда төмөнкү пункттар сөзсүз каралууга тийиш:

* Банктагы социалдык чөйрөдөгү мекеменин сактык эсебинде кеңештин акча каражаттарын сактоонун минималдуу жана максималдуу мөөнөттөрү;
* Социалдык чөйрөдөгү мекеменин Банктагы сактык эсебиндеги кеңештин каражаттарын пайдалангандыгы үчүн Банк тарабынан жылына төлөнүүчү пайыздык ставкалардын конкреттүү суммасы;
* Банктагы социалдык чөйрөдөгү мекемелеринин сактык эсебинде кеңештин акча каражаттарынын сакталуу мөөнөтүн эске алуу менен сактык эсептен социалдык чөйрөдөгү мекемелердин атайын эсебине акча каражаттарын которуунун тартиби.

1. Тартылган накталай акча каражаттары кийинчерээк уюмдун банктагы аманат эсебине милдеттүү түрдө чегерүү менен социалдык чөйрөдөгү мекемелердин кассасына чегерилет, ал эми төлөөчүгө кассалык квитанциялар берилет.
2. Кеңеш тарабынан банктык которуу жолу менен тартылган акча каражаттары социалдык чөйрөдөгү мекемелердин Банктагы сактык эсебине чегерилет.
3. Тартылган гуманитардык жана демөөрчүлүк жардам акчалай түрдө социалдык чөйрөдөгү мекемелердин топтоо эсебинде 14411100 «Учурдагы жардам» беренеси боюнча киреше бөлүгүндө топтолот, чыгашалар кассалык чыгаша документтери жана бюджеттик классификация беренелери боюнча жүргүзүлөт.
4. Кеңештин бардык кассалык чыгашалары социалдык чөйрөдөгү мекемелер тарабынан кеңештин чечиминин негизинде сактык эсептен социалдык чөйрөдөгү мекемелердин атайын эсебине акча каражаттары которулгандан кийин жүргүзүлөт.
5. Кеңеш тартылган акча каражаттардын багытын тандоодо көз карандысыз. Каражаттар эсептен кеңештин чечиминин негизинде анда көрсөтүлгөн дайындуу максаттар үчүн гана алынышы мүмкүн.
6. Башка өлкөлөрдөн товардык-материалдык баалуулуктар түрүндөгү гуманитардык жардамды алуу тартиби Кыргыз Республикасынын Өкмөтүнүн 2016-жылдын 1-февралындагы №43 токтому менен бекитилген Кыргыз Республикасындагы Гуманитардык жардамды кабыл алуунун жана бөлүштүрүүнүн тартиби жөнүндө Жободо аныкталган тартипте жүзөгө ашырылат.

Социалдык чөйрөдөгү мекемеде товардык-материалдык баалуулуктар, аткарылган жумуштар/кызмат көрсөтүүлөр жана жеке жактардан акча каражаттары түрүндөгү гуманитардык жардамды кабыл алуу кеңеш аркылуу жүзөгө ашырылат.

1. Келерки жылга тартылган каражаттардын кирешелеринин жана чыгашаларынын көлөмдөрү, кеңештин жыйынында бекитилген кирешелердин жана чыгашалардын финансылык планына ылайык, социалдык чөйрөдөгү мекемелердин кирешелеринин жана чыгашаларынын жыйынтыкталган сметасына киргизилет.
2. Тартылган каражаттардын кирешелеринин жана чыгашаларынын сметасы Кеңештин чечими менен бекитилет. Зарыл болгон учурда тартылган каражаттардын кирешелеринин жана чыгашаларынын сметасына мыйзамдарда белгиленген тартипте өзгөртүүлөр киргизилиши мүмкүн.
3. Кеңеш тарабынан чогултулган каражаттардын туура эсепке алынышына, алардын туура катталышына жана максаттуу пайдаланылышына (Кеңештин чечими боюнча) жоопкерчилик жана көзөмөл социалдык чөйрөдөгү мекемелердин жетекчисине жана башкы бухгалтерине жүктөлөт.
4. Өтүп жаткан жылы пайдаланылбаган тартылган акча каражаттардын калдыгы алынууга жатпайт жана кийинки жылга өткөрүлөт.
5. Кеңеш тартылган каражаттардын максаттуу жана натыйжалуу пайдаланылышына финансылык көзөмөлдү ишке ашырат. Финансылык көзөмөлдү жүзөгө ашыруу үчүн кеңеш, кеңештин текшерүү комиссиясын түзөт.
6. Кеңештин текшерүү комиссиясынын төрагасын жана мүчөлөрүн дайындоонун тартиби, алардын ыйгарым укуктарынын мөөнөттөрү жана текшерүүлөрдүн мезгилдүүлүгү кеңеш тарабынан аныкталат.
7. Кеңеш финансылык контролдоо үчүн аудитордук уюмду тартууга укуктуу.
8. Кеңештин текшерүү комиссиясы:

* жылына бир жолудан кем эмес кеңештин тартылган каражаттарынын сарпталган чыгашаларына, ошондой эле аларды материалдык жана материалдык эмес активдер түрүндөгү пайдалануунун натыйжалуулугуна аудит жүргүзөт, жылдык отчет жана баланс боюнча корутундуларды даярдайт.
* келерки жылга тартылган каражаттар боюнча кирешелердин жана чыгашалардын финансылык планын, финансылык отчеттуулук жөнүндөгү мыйзамдардын талаптарына ылайыктуулугун жана аны түзүүнүн негиздүүлүгүн карайт;
* чогулган каражаттардын максаттуу жана натыйжалуу пайдаланылышы жөнүндө Кеңешке отчет берет.

1. Келерки жылга тартылган каражаттардын кирешелеринин жана чыгашаларынын финансылык планы кеңеш тарабынан каралып, кеңештин текшерүү комиссиясы тарабынан жактырылгандан кийин бекитилет.
2. Кеңештин финансы-чарбалык ишмердүүлүгүнө байланышкан пикир келишпестиктер мыйзамдарда белгиленген тартипте чечилет.
3. Кеңеш жыл аягында тартылган каражаттардын колдонулушу жөнүндө жалпыга маалымдоо каражаттарында отчет жарыялайт.
4. Ыйгарым укуктуу мамлекеттик орган мамлекеттик органдын карамагындагы социалдык чөйрөдөгү мекемелерде тартылган каражаттардын түшүшүнө жана пайдалануунун натыйжалуулугуна квартал сайын мониторинг жүргүзөт.
5. Системанын ичинде тартылган каражаттардын бирдей эмес түшүүлөрү табылган учурда, ыйгарым укуктуу мамлекеттик орган, мамлекеттик органдын башка мекемелериндеги ашыкча кредиттик каражаттарды кайра бөлүштүрүүгө макулдук берүү үчүн, түшүүлөр көп болгон социалдык чөйрөдөгү мекеменин кеңешине кайрылууга укуктуу.